P6_TA(2006)0528

Iværksætterkultur og vækst

Europa-Parlamentets beslutning om Fuld fart fremad — Opbygning af et Europa med iværksætterkultur og vækst (2006/2138(INI))

Europa-Parlamentet,

- der henviser til Kommissionens meddelelse med titlen "Gennemførelse af Fællesskabets Lissabon-program — Moderne SMV-politik for vækst og beskæftigelse" (KOM(2005)0551),

- der henviser til Kommissionens meddelelse med titlen "Fuld fart fremad — Det nye partnerskab for vækst og beskæftigelse" (KOM(2006)0030),

- der henviser til Kommissionens meddelelse med titlen "Gennemførelse af Fællesskabets Lissabon-program for vækst og beskæftigelse — Overdragelse af virksomheder — Kontinuitet og en ny start" (KOM(2006)0117),

- der henviser til formandskabets konklusioner fra Det Europæiske Råd i Lissabon den 23. og 24. marts 2000, Det Europæiske Råd i Stockholm den 23. og 24. marts 2001, Det Europæiske Råd i Barcelona den 15. og 16. marts 2002 og Det Europæiske Råd i Bruxelles den 22. og 23. marts 2005, den 15. og 16. december 2005 og den 23. og 24. marts 2006,

- der henviser til Det Europæiske Råd i Göteborg den 15. og 16. juni 2001, som besluttede at lægge Lissabon-strategien sammen med en strategi for bæredygtig udvikling,

- der henviser til konklusionerne fra det uformelle møde mellem stats- og regeringscheferne på Hampton Court den 27. oktober 2005,

- der henviser til Rådets henstilling 2005/601/EF af 12. juli 2005 vedrørende de overordnede retningslinjer for medlemsstaternes og Fællesskabets økonomiske politikker (2005-2008) [1],

- der henviser til Kommissionens meddelelse med titlen "Vækst og beskæftigelse: en fælles opgave — Et nyt afsæt for Lissabon-strategien" (KOM(2005)0024);

- der henviser til Kommissionens meddelelse med titlen "Integrerede retningslinjer for vækst og beskæftigelse (2005-2008)" (KOM(2005)0141),

- der henviser til Kommissionens meddelelse med titlen "En fælles indsats for vækst og beskæftigelse — Fællesskabets Lissabon-program" (KOM(2005)0330),

- der henviser til de 25 nationale reformprogrammer (NRP'er), som medlemsstaterne har fremlagt, og til Kommissionens vurdering af disse reformprogrammer i del 2 i ovenstående meddelelse fra Kommissionen med titlen "Fuld fart fremad — Det nye partnerskab for vækst og beskæftigelse",

- der henviser til Rådets forordning (EF) nr. 1083/2006 af 11. juli 2006 om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden [2] samt til Kommissionens meddelelse med titlen "Samhørighedspolitikkens bidrag til vækst og beskæftigelse: Fællesskabets strategiske retningslinjer for 2007-2013" (KOM(2005)0299),

- der henviser til Kommissionens forslag til Europa-Parlamentets og Rådets afgørelse om Det Europæiske Fællesskabs syvende rammeprogram for forskning, teknologisk udvikling og demonstration (2007-2013) (KOM(2005)0119) og til Parlamentets dermed forbundne holdning af 15. juni 2006 [3],

- der henviser til Kommissionens meddelelse med titlen "Gennemførelse af Fællesskabets Lissabon-program — Mere forskning og innovation — Investering i vækst og beskæftigelse — En fælles tilgang" (KOM(2005)0488) og Kommissionens medfølgende arbejdsdokumenter (SEK(2005)1253 og SEK(2005)1289),

- der henviser til den europæiske resultattavle for innovation 2005 — komparativ analyse af innovationsresultater,

- der henviser til rapporten fra den uafhængige ekspertgruppe om forskning og uddannelse (F&U) samt innovation, der blev udpeget efter topmødet på Hampton Court, med titlen "Mod et innovativt Europa" ("Aho-rapporten") fra januar 2006,

- der henviser til Kommissionens meddelelse om "Viden i praksis: En bredt funderet innovationsstrategi for EU" (KOM(2006)0502),

- der henviser til Kommissionens henstilling 94/1069/EF af 7. december 1994 vedrørende overdragelse af små og mellemstore virksomheder [4] (SMV'er),

- der henviser til ekspertgruppens slutrapport fra maj 2002 om BEST-procedure-projektet vedrørende overdragelse af små og mellemstore virksomheder,

- der henviser til undersøgelsen i Flash Eurobarometer nr. 160 om iværksætterkultur og en analytisk rapport fra henholdsvis april og juni 2004,

- der henviser til den endelige rapport fra arbejdsgruppen om venturekapital bestående af det amerikanske handelsministeriums udenrigshandelsorgan International Trade Administration og Europa-Kommissionens Generaldirektorat for Erhvervspolitik og Industri fra oktober 2005,

- der henviser til Kommissionens forslag til Europa-Parlamentets og Rådets afgørelse om et rammeprogram for konkurrenceevne og innovation (2007-2013) (KOM(2005)0121) og Parlamentets dermed forbundne holdning af 1. juni 2006 [5],

- der henviser til Kommissionens meddelelse med titlen "Gennemførelse af Fællesskabets Lissabon-program — En strategi til forenkling af de lovgivningsmæssige rammer" (KOM(2005)0535),

- der henviser til Kommissionens meddelelse med titlen "Gennemførelse af Fællesskabets Lissabon-program — Fremme af iværksættertankegangen gennem uddannelse og læring" (KOM(2006)0033),

- der henviser til Kommissionens grønbog om energieffektivitet eller hvordan vi kan få mere ud af mindre (KOM(2005)0265) og Parlamentets beslutning herom af 1. juni 2006 [6],

- der henviser til Kommissionens meddelelse med titlen "Handlingsplan for biomasse" (KOM(2005)0628),

- der henviser til i2010-initiativet, navnlig i2010 e-forvaltningsplanen — Hurtigere indførelse af e-forvaltning i EU til fordel for alle (KOM(2006)0173),

- der henviser til Kommissionens grønbog — En europæisk energistrategi: bæredygtighed, konkurrenceevne og forsyningssikkerhed (KOM(2006)0105),

- der henviser til sin beslutning af 29. september 2005 om den vedvarende energis andel i EU og forslag til konkrete foranstaltninger [7],

- der henviser til sin beslutning af 19. januar 2006 om gennemførelsen af det europæiske charter for små virksomheder [8],

- der henviser til sin beslutning af 14. marts 2006 om et europæisk informationssamfund som middel til vækst og beskæftigelse [9],

- der henviser til sin beslutning af 15. marts 2006 om bidraget til Det Europæiske Råds forårsmøde i 2006 med henblik på Lissabon-strategien [10],

- der henviser til sin beslutning af 23. marts 2006 om EU's energiforsyningssikkerhed [11],

- der henviser til sin beslutning af 5. juli 2006 om gennemførelse af Fællesskabets Lissabon-program: Mere forskning og innovation — investering i vækst og beskæftigelse: En fælles tilgang [12],

- der henviser til forretningsordenens artikel 45,

- der henviser til betænkningen fra Udvalget om Industri, Forskning og Energi og udtalelser fra Udvalget om Beskæftigelse og Sociale Anliggender, Kultur- og Uddannelsesudvalget og Retsudvalget (A6-0384/2006),

A. der henviser til, at EU skal foretage en strategisk tilpasning af sin position som svar på de ændrede regler i den nye globale økonomi og de globale markeders øgede hastighed for at undgå at kvæle den langsigtede økonomiske vækst yderligere,

B. der henviser til, at for at sikre langsigtet økonomisk vækst må EU og medlemsstaterne mindske kløften mellem forskning og markeder i EU,

C. der henviser til, at adgangen til det globale marked giver SMV'erne nye nichemarkeder, lavere F&U-omkostninger, bedre adgang til finansiering, stordriftsfordele og teknologiske fordele samt mulighed for risikospredning,

D. der henviser til, at udviklingen i forhold til at nå målene i Lissabon-strategien ikke er ens i hele EU, og at der er store forskelle i det generelle teknologiske udviklingsniveau samt i medlemsstaternes resultater,

E. der henviser til, at forenklingen af lovgivningen medfører store problemer i form af retligt korrekte tekstændringer og kræver indførelse af mekanismer eller procedurer til at bekræfte denne korrekthed,

F. der henviser til, at manglende gennemførelse af vigtig fællesskabslovgivning og deraf følgende fragmentering af markedet forhindrer økonomisk vækst og udvikling af den konkurrence, som medfører de nødvendige stordriftsfordele med henblik på at skabe en yderst konkurrencedygtig økonomi i EU,

G. der henviser til, at EU skal omdanne sig til en opgraderet videnbaseret økonomi, eftersom udvikling, overførsel og anvendelse af ny viden er den vigtigste kilde til økonomisk vækst og bæredygtige konkurrencefordele,

H. der henviser til, at medlemsstaterne fortsat skal håndtere udfordringerne i forbindelse med sociale demografiske ændringer og bæredygtige sociale modeller og udnytte denne mulighed til at udvikle innovative processer, tjenesteydelser og produkter,

I. der henviser til, at velfinansieret F&U medfører innovation, økonomisk vækst, jobskabelse og ekspertisebaseret forskning,

J. der henviser til, at EU skal sikre en dynamisk virksomhedskultur ved at fremme aktive politikker som livslang læring, faglig videreuddannelse, personlig karrierevejledning, tilbud til unge og erhvervsuddannelse,

K. der henviser til, at det europæiske rum for information og kommunikation skal være mere synligt og aktivt fremme iværksætterånd og læringskultur,

L. der henviser til, at SMV'er står for 70 % af den samlede beskæftigelse, og der henviser til, at kun 44 % af SMV'erne skaber innovation internt,

M. påpeger, at SMV'er er af afgørende betydning for den økonomiske og sociale samhørighed, eftersom de beskæftiger over 75 millioner mennesker i hele EU og i visse erhvervssektorer tegner sig for op til 80 % af beskæftigelsen; mener, at det er absolut nødvendigt at yde en omfattende støtte til SMV'erne på grund af deres betydning for den økonomiske udvikling og for innovationen og på grund af deres andel af markedet;

N. der henviser til, at medlemsstaterne skal tilvejebringe et stimulerende miljø for udviklingen af den private sektor og tage hånd om SMV'ernes særlige behov, herunder befordrende virksomhedsmiljøer og -regler, tilstrækkelige grundlæggende infrastrukturtjenester, adgang til kort- og langsigt finansiering til rimelige priser, egen- og venturekapital, rådgivningsbistand og viden om markedsmuligheder,

O. der henviser til, at offentlig-private partnerskaber er et værdifuldt redskab til at opnå kvalitet i offentlige tjenester og finansiel bæredygtighed,

P. der henviser til, at SMV'er kan lide af dårlige iværksætterfærdigheder samt mangler inden for anvendelse af informations- og kommunikationsteknologier og regnskabsføring og kan have problemer med sproglige barrierer, produktionsforvaltning, forretningsplanlægning, mangel på ressourcer samt deres evne til at nå en kritisk masse,

Q. der henviser til, at støtte til rådgivende organisationer, der repræsenterer SMV'er, er uundværlig i betragtning af deres foranstaltninger i form af information, backup og opfølgning for SMV'er, navnlig for de mindste blandt dem,

R. der henviser til, at SMV'er deltager i grænseoverskridende og globale markeder, og at dette er blevet strategisk for deres videre udvikling,

S. der henviser til, at en af de vigtigste hindringer for vellykket iværksætterånd, innovation og produktudvikling er manglen på forskellige finansieringsformer i kapitalkæden,

T. der henviser til, at EU bør støtte udvikling/tidlig udvikling af mulige opstartsprojekter i et markedsorienteret akademisk miljø med henblik på at hjælpe sådanne projekter til at opnå mere kritisk masse, højere værdifastsættelser samt større indledende investeringer gennem venturekapitalvirksomheder,

U. der henviser til, at patentering med en pris på 46700 EUR er meget dyrt i EU sammenlignet med USA (10250 EUR) og Japan (5460 EUR), og der henviser til, at der er et presserende behov for et EU-patent,

V. der henviser til, at nationale reformprogrammer på bæredygtig vis skal tage hånd om SMV'ernes og store virksomheders behov,

W. der henviser til, at de 23 millioner SMV'er i Europa faktisk afspejler en meget stor mangfoldighed af iværksættersituationer, som der skal tages højde for i udformningen og gennemførelsen af Fællesskabets politikker, navnlig inden for rammerne af nationale reformprogrammer, og især vedrørende de særlige karakteristika, der gør sig gældende for mikrovirksomheder og håndværksindustrier, som udgør over 95 % af SMV'erne i Europa,

X. der henviser til, at statsstøtteregler kan fremme den økonomiske udvikling og virksomhedernes innovation i ugunstigt stillede samfund og regioner,

Y. der henviser til, at familieejede virksomheder står for ca. to tredjedele af beskæftigelsen i EU,

Z. der henviser til, at der bør lægges vægt på betydningen og udviklingen af eksisterende EU-programmer som f.eks. Leonardo da Vinci-programmet, der fremmer mobilitet, innovation og kvalitet i uddannelsen gennem transnationale partnerskaber (mellem virksomheder, uddannelsesinstitutioner, kontaktorganer, osv.);

Et konkurrencedygtigt EU på et globalt marked

1. minder medlemsstaterne om, at den eneste måde, hvorpå EU kan være konkurrencedygtig på et globalt marked, er ved at skabe et avanceret europæisk vidensamfund;

2. anerkender betydningen af at skabe en innovationskultur og behovet for, at denne indarbejdes i alle områder af de nationale konkurrencestrategier;

3. understreger, at organisatorisk styrke i stigende omfang ikke skal findes i kernekompetencer, men i kompetente kernepersoner;

4. opfordrer indtrængende medlemsstaterne til at fremme iværksætterånden på de tidlige undervisningstrin og øge støtten til livslang læring;

5. peger på betydningen af at forbedre kvaliteten og effektiviteten af faglige og almene uddannelsessystemer i forbindelse med effektiv tilvejebringelse af de nødvendige midler, navnlig ved hjælp af øgede private investeringer i højere uddannelse og videreuddannelse;

6. opfordrer indtrængende Kommissionen til at træffe foranstaltninger med henblik på at fjerne juridiske forskelle mellem landenes handelslovgivning for at sikre et åbent og konkurrencedygtigt marked;

7. understreger behovet for at styrke samarbejdet dels mellem regioner, der står over for de samme problemer og udfordringer, ved at opmuntre til etablering af netværk blandt virksomheder i disse regioner, og dels mellem regioner på tværs af grænserne med det formål at opmuntre til udvikling og koordinering af politikker, der tager hensyn til deres specifikke behov; understreger betydningen af SMV-klynger omkring teknologiparker, offentlige laboratorier eller universiteter, der skaber dynamiske miljøer i Europa, som er i stand til at udnytte videnskabelig viden og til at skabe videnbaserede arbejdspladser;

8. understreger behovet for at anerkende den særlige situation og opmuntre til udvikling af virksomhedsklynger og erhvervszoner ved hjælp af EU-programmer, der tager højde for deres specifikke karakteristika og yder dem tilstrækkelig støtte; opfordrer Kommissionen til at tilskynde til udveksling af god praksis mellem medlemsstater om etablering af "virksomhedsklynger" og om, hvordan der kan ske en forbedring af forbindelserne mellem virksomheder og universiteter, som begge anses for at være værdifulde med henblik på at tilskynde til innovation og virksomhedsdannelse;

9. opfordrer indtrængende til at fremme de økonomiske transatlantiske relationer med henblik på at skabe et større frihandelsområde end det europæiske indre marked;

10. opfordrer indtrængende medlemsstaterne til fortsat at markedsføre åbenhed og gennemføre udestående lovgivning, der omhandler dette formål, for at forbedre samhørigheden og den europæiske konkurrenceevne globalt;

11. opfordrer indtrængende medlemsstaterne til at fuldstændiggøre og integrere servicesektoren og dermed fremme væksten i arbejdskraftproduktiviteten;

12. erkender, at Europa har brug for en fuldt ud integreret energipolitik, der garanterer forsyningssikkerhed og medfører minimal skade på miljøet;

13. understreger, at forenkling af lovgivningen udgør et vigtigt mål, men at den er vanskelig at gennemføre, og at den på visse områder delvis minder om kodificering; anmoder indtrængende Kommissionen om at bidrage til forenklingen med et forslag til en enkel mekanisme til bekræftelse af retligt korrekte ændringer af EU-lovgivningen og at foreslå, at medlemsstaterne hver især indfører en tilsvarende mekanisme, hvilket vil være et incitament til at påbegynde denne udvikling;

Lad europæernes kreativitet blomstre

14. fremhæver behovet for, at medlemsstaterne puster nyt liv i viden, forskning og innovation; mener, at forskning er en afgørende forudsætning for vellykket innovation og økonomisk vækst; mener, at det er vigtigt at skabe et europæisk vidensamfund ved hjælp af livslang læring, sprogundervisning og informationsog kommunikationsteknologi (IKT) for at mindske kvalifikationskløfter og arbejdsløshed, hvorved arbejdstagernes mobilitet i EU forbedres;

15. understreger, at IKT, e-læring og e-business er afgørende elementer i forbindelse med forbedring af SMV'ers konkurrenceevne; mener derfor, at der bør sættes yderligere skub i projekter, som fremmer disse muligheder for SMV'er;

16. støtter den mest omfattende anvendelse af "nøglekompetence til livslang læring" for at imødekomme europæiske elevers behov ved at sikre retfærdighed og adgang navnlig for de grupper, der har brug for støtte for deres uddannelsesmæssige potentiale som f.eks. personer med grundlæggende færdigheder på et lavt niveau, personer, der er gået tidligt ud af skolen, langtidsarbejdsløse, indvandrere og handicappede;

17. understreger, at den eneste måde til at få et marked for EU's SMV'er og industri er at mindske den kløft, der findes i EU mellem forskningsmæssige og markedsføringsmæssige innovative processer, tjenesteydelser og produkter;

18. fremhæver behovet for åbne innovationsmodeller, som er mindre lineære og mere dynamiske, og som kan sikre virksomhederne merværdi;

19. opfordrer indtrængende medlemsstaterne til at fremme ikke blot brug af computere, men også af softwarepakker, da disse giver kapacitet til at effektivisere forskellige administrative opgaver;

20. understreger behovet for et brugervenligt EU-patent og for øget gensidighed mellem de europæiske, amerikanske og japanske patentsystemer med henblik på at beskytte europæisk erhvervsliv og europæiske ideer og i særlig grad fremmer SMV'ers anvendelse af dem;

21. roser målene for EU's strategi for markedsadgang og opfordrer EU til i højere grad at fremme sin database i SMV-samfundet og holde den opdateret; anbefaler, at medlemsstater samt regionale og lokale myndigheder skaber fælles "one-stop information shops" og opmuntrer forvaltningstjenesterne til at tilbyde flere af deres tjenesteydelser over internettet (E-forvaltning);

22. opfordrer indtrængende Kommissionen til via netværket af EuroInfoCentre (EIC) til at fremme større adgang til internationale markeder;

23. opfordrer indtrængende Kommissionen til at gennemføre reformer af og udvide dette netværk ved at inkorporere forskellige erhvervsfremmeagenturer, som eksisterer under nationale netværk, som er i stand til at yde SMV'er omfattende og pålidelige tjenester;

24. understreger, at det derfor for vigtigt at evaluere, forbedre og omorganisere EIC-netværket, hvad angår effektiviteten af såvel dets drift som dets aktiviteter, på en sådan måde, at det kan arbejde mere målrettet og hurtigere; mener, at Euro Info-centrene bør laves om til kvikskranker (one stop trouble shooting shops) til brug for SMV'er, som støder på hindringer på det indre marked, og mener, at de bør udvikle sig til egentlige mæglere mellem SMV'erne og medlemsstaterne og for hvert problem anlægge en indfaldsvinkel, hvor fællesskabslovgivningen anvendes på en så praktisk og pragmatisk måde som muligt; konstaterer, at det kræver større bevillinger til EIC-netværket, hvis disse målsætninger skal opfyldes;

25. opfordrer Kommissionen til aktivt at søge at gøre EIC-netværket mere synligt og understreger, at alle SMV'er bør have let og gratis adgang til den information, service og rådgivning, som EIC-netværket tilbyder, uanset om de er medlemmer af de organisationer, der varetager EIC-netværkets funktioner; opfordrer Kommissionen til at sikre, at de SMV-paneler, EIC-netværket sammensætter, omfatter SMV'er uden for værtsorganisationerne; mener, at det er af afgørende betydning, at Kommissionen opstiller ambitiøse mål til fremme af EIC-netværkets anvendelse og synlighed blandt alle SMV'er og ikke blot de SMV'er, der er medlemmer af værtsorganisationerne;

26. finder, at der bør tilstræbes en sammenlægning af alle de netværk, der drives af Fællesskabet, og som fokuserer på SMV'ernes behov (f.eks. Euro Info-centrene og Innovation Relay-centrene); mener, at disse organer for eksempel kan integreres i de erhvervsorganisationer, der repræsenterer SMV'erne;

Konkurrencens drivkraft: Forudsætningerne for konkurrencedygtighed og SMV'er

27. opfordrer indtrængende Kommissionen og medlemsstaterne til, hvor det er muligt, at anvende princippet "tænk på de små først" baseret på det europæiske charter for små virksomheder for at sætte især mikrovirksomheder og håndværksindustrier i stand til fuldt ud at realisere deres vækst- og udviklingspotentiale, både på lokalt plan og på eksportmarkeder;

28. opfordrer indtrængende medlemsstaterne til at fremme profilen for iværksætterånd og individuelt ansvar ved at belønne en indsats og fremme de samfundsmæssige værdier ved risikovillighed og iværksætterånd;

29. bemærker, at teknologisk fremskridt og ekspertise er af central betydning for at opnå en konkurrencemæssig fordel i et videnbaseret samfund;

30. anser det for væsentligt, at der lægges større vægt på ikke blot at informere, men også formidle bedste praksis til SMV'erne såvel som mikrovirksomhederne; betragter derfor formidlingen af særlige erhvervsrelevante oplysninger, bl.a. de nødvendige oplysninger vedrørende udbud, som et område, der bør prioriteres;

31. opfordrer indtrængende medlemsstaterne til at fremme vellykkede e-handelsmodeller for at fremme anvendelsen af IKT;

32. opfordrer indtrængende medlemsstaterne til at fastlægge fælles standarder eller frivillige aftaler på områder, hvor manglen på sådanne skader SMV'ernes vækst;

33. opfordrer indtrængende medlemsstaterne til at puste nyt liv i europæiske virksomheder ved at mindske bureaukratiet, forbedre reglernes kvalitet, reducere den administrative byrde, forbedre SMV'ernes deltagelse i høringsprocessen og forenkle procedurerne for overholdelse af skattelovgivningen til deres fordel og strømline administrative processer og sociale sikringsordninger for arbejdstagere og arbejdsgivere; anmoder medlemsstaterne om at fjerne administrative tærskler for grænseoverskridende samarbejde mellem SMV'er, industrien, forskningsinstitutter og universiteter;

34. opfordrer medlemsstaterne til at yde mere støtte til at rette op på det utilstrækkelige antal nyetablerede virksomheder og til at overveje og anvende hensigtsmæssige incitamenter og introducere særlige hjælpeordninger, der vil opmuntre til vækst i størrelse og beskæftigelse; bemærker betydningen af virksomhedsoverdragelser med hensyn til at bevare arbejdspladser og kapital; glæder sig over den nye meddelelse om overdragelse af virksomheder: "Gennemførelse af Fællesskabets Lissabon-program for vækst og arbejdspladser: overdragelse af virksomheder — kontinuitet og en ny start" forbundet med målet om at reducere den iboende risiko, der er forbundet med iværksætterkultur; bemærker, at vellykkede virksomhedsoverdragelser i stigende grad er vigtige i betragtning af Europas aldrende befolkning, og det forhold, at over en tredjedel af Europas iværksættere vil trække sig tilbage i løbet af de kommende 10 år; opfordrer derfor medlemsstaterne til i lige stor grad at rette den politiske opmærksomhed mod nyetablerede virksomheder og virksomhedsoverdragelser og inkorporere praktiske foranstaltninger i nationale politikker for gennemførelsen af Lissabon-strategien og fastsætte specifikke tidsplaner;

35. godkender de forslag, der sigter på at gøre det lettere at starte ny virksomhed og nedbringe den tid og de omkostninger, der er forbundet hermed, men bemærker samtidig, at mens skatteincitamenter ikke er problematiske, er brugen af rentebegunstigede lån ikke nødvendigvis i overensstemmelse med fællesskabslovgivningen, som tværtimod søger at sikre lige markedsvilkår; foreslår fremme af relevante foranstaltninger som f.eks. skattelettelser og fleksible selskabsretsordninger for at gøre det lettere for virksomheder at fortsætte og navnlig gøre det lettere at overdrage familievirksomheder til tredjeparter eller medarbejdere;

Moderne socialt beskyttelsessystem og arbejdsmarked

36. opfordrer indtrængende medlemsstaterne til at gennemgå ineffektive sociale modeller i lyset af deres finansielle bæredygtighed, ændre den globale dynamik og demografiske mønstre med henblik på at gøre disse mere bæredygtige;

37. opfordrer indtrængende medlemsstaterne til at træffe pragmatiske politiske beslutninger for at kompensere for både de aldrende befolkninger og et faldende fødselstal som f.eks. en højere pensionsalder i overensstemmelse med de stigende sundhedsstandarder og indførelse af familieorienterede politikker med incitamenter til at føde børn og til børnepasning;

38. fremhæver behovet for at støtte kvindelige iværksættere, navnlig med adgang til finansierings- og iværksætternetværk;

39. understreger behovet for, at medlemsstaterne arbejder hen imod fuldstændig inddragelse i informationssamfundet (e-inclusion) i hele Europa;

40. fremhæver behovet for fleksibilitet på arbejdsmarkedet for at håndtere skiftende sociale mønstre og spørgsmål vedrørende det aldrende samfund;

41. minder Kommissionen og medlemsstaterne om, at indirekte lønomkostninger er en af de største hindringer, som enkeltmandsvirksomheder står over for, og som hindrer dem i at ansætte yderligere arbejdstagere; opfordrer indtrængende Kommissionen og medlemsstaterne til at respektere princippet om proportionalitet og fleksibilitet i forbindelse med EU's beskæftigelseslovgivning i betragtning af den høje arbejdsløshed, der findes i Europa, navnlig blandt unge mennesker;

42. anser det for yderst vigtigt at øge SMV'ernes investeringer i de menneskelige ressourcer for at forbedre arbejdstagernes beskæftigelsesmuligheder og øge produktiviteten; erkender behovet for uddannelsesprogrammer og -aktiviteter, der specifikt er rettet mod SMV'ernes iværksætteraktiviteter, herunder uddannelse på stedet; understreger nødvendigheden af at tilbyde passende faglig uddannelse (uddannelse i nye teknologier) til ældre arbejdstagere og handicappede, således at de kan forblive i beskæftigelse eller lettere finde arbejde og for at opfylde arbejdsgivernes og de handicappedes behov;

43. foreslår, at uddannelse i grundlæggende erhvervsfærdigheder bliver en del af skole-undervisningsplanen på sekundærtrinnet, og opfordrer til, at SMV'erne inddrages i uddannelsen på områder, hvor de kan give supplerende praktisk information og rådgivning; støtter universiteternes politik med at lade deres undervisningprogrammer få et indhold, der imødekommer økonomiens behov;

44. understreger nødvendigheden af at tilskynde SMV'erne til at anvende miljøvenlig praksis inden for rammerne af det fælles sociale ansvar og EU's strategi for bæredygtig udvikling;

45. glæder sig over Kommissionens hensigt om at søge dialog og regelmæssig udveksling af oplysninger med SMV'erne og disses organisationer, og anmoder om, at denne metode giver sig nøje udslag i en praksis, som også via brancheforeningerne skal gøre de europæiske virksomheder interesserede i ikke bare fællesskabsprogrammernes gennemførelse, men også i deres udarbejdelse; konstaterer, at høringsproceduren i den nuværende form er problematisk for SMV'erne, idet fristen på otte uger ikke giver de organisationer, der repræsenterer SMV'erne, tilstrækkelig tid til at indsamle og fremsende synspunkter; opfordrer Kommissionen til snarest at ændre dette forhold;

46. går ind for, at alle foranstaltninger til fordel for SMV'er også finder anvendelse på selvstændige erhvervsdrivende, især foranstaltninger vedrørende de forskellige socialsikringsordninger og de ydelser, de giver adgang til, samt forebyggelse af sundhedsrisici på arbejdspladsen;

47. henstiller, at medlemsstaterne i videst muligt omfang skaber en lovgivningsramme, som kan sikre fleksible ansættelsesmuligheder for SMV'erne uden at forringe socialsikringen;

48. understreger behovet for at fuldstændiggøre det indre marked, og opfordrer medlemsstaterne til at fremme denne fælles målsætning ved at tilskynde til fri bevægelighed for arbejdstagerne;

49. erindrer om, at initiativet til at fremme iværksætterånden er afgørende, navnlig på baggrund af den demografiske udvikling, der betyder, at en tredjedel af Europas iværksættere vil gå på pension i løbet af de næste ti år; opfordrer Kommissionen til at lette udvekslingen af god praksis på dette område mellem medlemsstaterne ved f.eks. at overveje "sølv-iværksætterordninger" for ældre, incitamenter til unge virksomhedsstartere og i særdeleshed fremme af kvindelige iværksættere, herunder eventuelle foranstaltninger, der kan forbedre mulighederne for at forlige arbejds- og familieliv.

Finansiel bæredygtighed

50. opfordrer indtrængende medlemsstaterne til at respektere principperne for budgetdisciplin for at sikre sunde offentlige finanser;

51. opfordrer til, at der sker en gennemgang af modellerne for offentlige tjenester samt finansiering og forvaltning deraf, herunder drøftelser om offentlig-private partnerskabers roller og fordele;

52. opmuntrer medlemsstaterne til at fremme partnerskaber mellem den offentlige og den private sektor som den mest passende model for levering af erhvervsfremmeydelser til SMV'er, herunder oprettelse af fonde for risikovillig kapital, og således skabe tilstrækkelig løftestangseffekt for en højere grad af inddragelse af den private sektor;

53. opfordrer indtrængende medlemsstaterne til at forbedre SMV'ernes adgang til offentlige indkøbsprocedurer, som udgør en betydelig hindring for vækst; minder Kommissionen og medlemsstaterne om til tider uhensigtsmæssige virkninger af direktiverne om offentlige indkøb, som f.eks. har ført til, at nogle udbydere af offentlige kontrakter beder om honorarer fra eventuelle leverandører for at behandle deres ansøgninger om at afgive bud; bemærker, at sådanne honorarer kan være ødelæggende for små virksomheder, og anmoder derfor Kommissionen om at overveje dette punkt, når den fremlægger vejledningen til dem om gennemførelsen af de reviderede direktiver om offentlige indkøb senere i år;

54. mener, at miljøinnovation også kan stimuleres ved anvendelse af de offentlige budgetters købekraft, da det at gøre offentlige indkøb grønne kunne bidrage til at skabe en kritisk masse, således at miljøvenlige virksomheder i større omfang kan komme ind på markedet, hvilket vil gavne europæiske SMV'er, der er meget aktive inden for denne sektor;

55. opfordrer indtrængende til, at der anvendes skatteincitamenter, som fremmer investeringer i venturekapital, og at der anvendes ressourcer, som er til rådighed gennem Den Europæiske Investeringsfond og strukturfondene, med henblik på at opbygge en national investorbase til risikokapital;

56. anser det for absolut nødvendigt, at SMV'erne på grund af risiciene i forbindelse med finansiering og erhvervsaktiviteter modtager omfattende og pålidelige oplysninger om mulighederne for risikospredning;

57. mener, at SMV'er er en vigtig del af den europæiske økonomi, og at for at udnytte deres potentiale inden for F&U skal EU's syvende rammeprogram strømlines for at lette deltagelse af mindre forskningsorganer ved at øremærke midler til SMV'er og til klynger af små virksomheder og laboratorier;

58. glæder sig over den fremgangsmåde, som Det Europæiske Råd i Bruxelles i marts 2006 anvendte med henblik på at lette og udvide virksomhedernes adgang til lån fra Den Europæiske Investeringsbank, særligt for SMV'er;

Nationale reformprogrammer i aktion

59. opfordrer indtrængende alle medlemsstater til at lægge særlig vægt på foranstaltninger for SMV'er i deres NRP'er, ud fra det synspunkt at succesen vil afhænge af aktiv inddragelse af og samråd med SMV'ernes erhvervsorganisationer for at bekræfte deres effektivitet;

60. beklager tabet af den konkrete dimension, der tidligere fandtes i rapporteringen om det europæiske charter for små virksomheder, og opfordrer indtrængende Kommissionen til at give medlemsstaterne mulighed for at afholde bilaterale møder (der omfatter nationale interessenter) om fremskridt med konkrete SMV-foranstaltninger som forberedelse til de årlige NRP-rapporter;

61. beklager den manglende koordination mellem medlemsstaternes NRP'er;

62. fremhæver værdien af at rapportere og formidle NRP'ernes succeshistorier og nederlag;

63. opfordrer indtrængende medlemsstaterne til at præcisere, hvordan de har til hensigt at gå frem med henblik på at gennemføre de mål, de har sat sig i NRP'erne;

*

* *

64. pålægger sin formand at sende denne beslutning til Rådet og Kommissionen samt til medlemsstaternes parlamenter og regeringer.

[1] EUT L 205 af 6.8.2005, s. 28.

[2] EUT L 210 af 31.7.2006, s. 25.

[3] "Vedtagne tekster", P6_TA(2006)0265.

[4] EFT L 385 af 31.12.1994, s. 14.

[5] "Vedtagne tekster", P6_TA(2006)0230.

[6] "Vedtagne tekster", P6_TA(2006)0243.

[7] EUT C 227 E af 21.9.2006, s. 599.

[8] "Vedtagne tekster", P6_TA(2006)0022.

[9] "Vedtagne tekster", P6_TA(2006)0079.

[10] "Vedtagne tekster", P6_TA(2006)0092.

[11] "Vedtagne tekster", P6_TA(2006)0110.

[12] "Vedtagne tekster", P6_TA(2006)0301.

--------------------------------------------------